V. Chovan, minister pôdohospodárstva SR: (2009-10-29):
Zámerom zelenej správy je informovať o situácii v poľnohospodárstve a potravinárstve, medziročnom vývoji, výrobe a trhu, ekonomicko-finančnej situácie podnikateľských subjektov, ale aj o postavení poľnohospodárstva a potravinárstva v hospodárstve Slovenskej republiky a tiež v rámci krajín Európskej únie a vo svete. Pre rýchlejšiu orientáciu bol vypracovaný aj súhrn tejto správy, t. j. jej skrátená forma. Podľa predbežných údajov Štatistického úradu Slovenskej republiky za rok 2008 hrubá poľnohospodárska produkcia vzrástla len v bežných cenách o 9,8 %, v stálych cenách klesla o 3,3 %. Nárast produkcie bol sprevádzaný nárastom rastlinnej o plus 28,9 % a poklesom živočíšnej produkcie o 9,5 %. Subjekty v poľnohospodárskej prvovýrobe podľa predbežných údajov dosiahli v roku 2008 kladný výsledok hospodárenia pred zdanením vo výške 3 915 mil. Sk., ktorý v porovnaní s rokom 2007 stúpol o 2,495 mld. Sk. Je to najvyšší výsledok hospodárenia od vstupu Slovenska do Európskej únie. V definitívnych výsledkoch sa ešte môžu prejaviť začiatky hospodárskej krízy. K výsledkom za živočíšnu výrobu je nutné konštatovať, že situácia v chove hovädzieho dobytka sa v roku 2008 oproti roku 2007 opäť čiastočne zhoršila. Zníženie stavov o 2,4 %. Výroba kravského mlieka klesla o 1,6 %, chov ošípaných bol v kríze a ich stav klesol až o 21,4 %. Rastlinná výroba bola charakterizovaná miernym zvýšením o 0,9 % plôch osiatych poľnohospodárskymi komoditami. Priaznivý vývoj počasia a dodržania agrotechnických termínov sejby ovplyvnili nárast priemerných hektárových úrod u väčšiny hlavných plodín. Ceny vstupov do poľnohospodárstva medziročne vzrástli o 11,1 %, pričom dynamika rastu cien poľnohospodárskych výrobkov o 4,1 % bola podstatne nižšia. V roku 2008 bolo možné vyplatiť priame platby do výšky 80 % priemeru krajín EÚ, 15, 50 % z toho prostriedky sú zo zdrojov Európskej únie a 30 % národnej vyrovnávacej platby zo štátneho rozpočtu. Celkové čerpanie priamych platieb za rok 2008 predstavovalo vyše 11 mld. Sk. Priame platby sa stali finančným stabilizátorom poľnohospodárskych podnikov. Podľa údajov rezortnej štatistiky Ministerstva pôdohospodárstva Slovenskej republiky sa výroba potravinárskych výrobkov medziročne zvýšila o 9,4 %. Potravinársky priemysel v roku 2008 dosiahol kladný výsledok hospodárenia 1,1 mld. Sk, ktorý bol nižší o 61 % ako v roku 2007. Ide o jeho prvý výrazný pokles od vstupu Slovenskej republiky do Európskej únie. Ziskovosť dosiahlo 67,1 % podnikov. Najvyšší zisk dosiahol odbor cukrovinársko-pečivárenský s výrobou kávovín, hospodársky výsledok plus 626 mil. Sk. S najvyššou stratou skončil odbor mäsový, mínus 447 mil. Sk. Obrat zahraničného obchodu s poľnohospodárskymi a potravinárskymi výrobkami sa v roku 2008 zvýšil o 7 %. Nárast obratu spôsobilo výrazne zvýšenie dovozu 9 % pri súbežnom menšom náraste hodnoty vývozu 6 %. V dôsledku toho záporné saldo agropotravinárskeho obchodu medziročne výrazne vzrástlo o 15 %. Na záver by som chcel upozorniť, že v návrhu uznesenia Národnej rady, ktorý je súčasťou materiálu, navrhujeme zrušenie polročne hodnotiť plnenie opatrení, ktoré vyplývajú zo správy uznesení Národnej rady vyplývajúce z uznesenia Národnej rady Slovenskej republiky č. 1331 z roku 2004. Úlohu navrhujeme zrušiť z dôvodu jej neaktuálnosti a z dôvodu duplicitného odpočtu predmetnej úlohy, nakoľko ministerstvo pôdohospodárstva vyhodnocuje úlohy v rámci aktualizácie rozpracovania Programového vyhlásenia vlády Slovenskej republiky a tiež v rámci vyhodnotenia Koncepcie rozvoja pôdohospodárstva na roky 2007 až 2013. Vážený pán podpredseda, vážené pani poslankyne, vážení páni poslanci, Správa o lesnom hospodárstve Slovenskej republiky v roku 2009 (stav za rok 2008). Výmera lesných pozemkov v roku 2008 dosiahla 2 007 000 ha, z toho výmera porastov pôdy bola 1 934 000 ha. Lesnatosť ako percentuálny podiel celkovej výmery lesných pozemkov z celkovej výmery Slovenska bola v roku 2008 približne 41 %. Celková výmera chránených území bola v roku 2008 1 103 000 ha. Lesnatosť chránených území je približne 72 % a plocha týchto území v pomere k výmere štátu i lesných pozemkov je nadpriemerná v porovnaní s väčšinou ostatných krajín Európskej únie. Ťažba dreva v roku 2008 predstavovala objem približne 9,5 mil. metrov kubických. Na celkovej ťažbe v roku 2008 mala výrazný podiel náhodná ťažba, ktorá v roku 2008 predstavovala objem 6,1 mil. metrov kubických, čo je približne 64 % z celkovej ťažby. Išlo najmä o spracovávanie podkôrnikovej kalamity v ihličnatých porastoch. Celkový rozsah obnovy lesa vzrástol oproti roku 2007 o 1 704 ha, pričom prirodzená obnova lesa vzrástla o 747 ha a jej podiel na celkovom rozsahu obnovy lesa prevýšil 35 %. V roku 2008 dodali subjekty obhospodarujúce lesy na Slovensku na domáci trh 8,8 mil. metrov kubických dreva. V roku 2008 sa zhoršila štruktúra dodávaných sortimentov dreva. Podiel ihličnatých piliarskych sortimentov klesol na 57,9 % a listnatých piliarskych sortimentov na 41,6 % z celkových dodávok. Produkcia najcennejších sortimentov na výrobu dýh poklesla, pričom hlavnými dôvodmi sú hospodárska a sociálna kríza, v dôsledku ktorej výrazne poklesol dopyt po týchto sortimentoch, ako aj zhoršená kvalita dreva poškodeného biotickými činiteľmi v lesoch. Hospodársky výsledok lesného hospodárstva predstavoval v roku 2008 zisk 941 mil. Sk. Na poklese hospodárskeho výsledku vplývalo najmä zníženie priemerného speňažovania dreva, ktoré pokleslo celkom o 8,7 %. Na vývoj hospodárskeho výsledku v roku 2006 až 2008 vplývala tiež veterná kalamita z novembra 2004 a následná podkôrniková kalamita v ihličnatých porastoch a v roku 2008 aj začínajúca sa finančná a hospodárska kríza. Jej dôsledky sa však zatiaľ výrazne na sledovaných ukazovateľoch lesného hospodárstva neprejavili. Výrazný negatívny dopad sa očakáva v roku 2009. Podpora z verejných zdrojov v minulých rokoch vykazuje pokles objemu finančných zdrojov s najvýraznejším znížením v rokoch 2004 a 2005. V roku 2008 predstavovala podpora lesného hospodárstva v bežných cenách približne 275 mil. Sk. Podiel lesného hospodárstva na makroekonomike Slovenskej republiky v roku 2008 dosiahol 0,42 %. Na záver mi dovoľte upozorniť na skutočnosť, že v návrhu uznesenia Národnej rady Slovenskej republiky navrhujeme zrušenie jednej úlohy vyplývajúcej z uznesenia Národnej rady Slovenskej republiky č. 1330 z roku 2004 – polročne hodnotiť plnenie opatrení, ktoré vyplývajú zo správy. Túto úlohu navrhujeme zrušiť najmä z toho dôvodu, že zelená správa 2009 nenavrhuje určenie nových úloh, keďže tieto sú rozpracované v strategických dokumentoch lesného hospodárstva, ako sú Národný lesnícky program Slovenskej republiky, Akčný plán Národného lesníckeho programu Slovenskej republiky, Koncepcia rozvoja pôdohospodárstva na roky 2007 až 2013, a tieto dokumenty sú samostatne odpočtované. Ďakujem vám za pozornosť.